OpenLLM-France/wikimedia huggingface dataset:
# Cal Senyoret

Cal Senyoret és una obra del Prat de Llobregat (Baix Llobregat) inclosa a l'Inventari del Patrimoni Arquitectònic de Catalunya.

## Descripció

Dos cossos paral·lelepípedes de dos pisos units per un cobert d'un pis formen l'estructura de la casa. El primer cos és el més antic (probablement del segle xix) i està obrat amb maó arrebossat i cobert amb teulada a dues vessants, segons l'esquema 1.I de Danés i Torras. El segon cos intenta ser simètric i és clarament una ampliació de mitjans de segle xx. És també paral·lelepípede però, a diferència del primer cos, està cobert amb teulada a quatre vessants seguint el model 1.III de l'esquema de Danés i Torras.

## Referències

* ↑ «Cal Senyoret». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 30 agost 2018].
# Funció exponencial truncada

En matemàtiques, la funció exponencial truncada amb exponent $n$ es defineix com:
    $x_{+}^{n}={\begin{cases}x^{n}&:\ x>0\\0&:\ x\leq 0.\end{cases}}$
En particular,
    $x_{+}={\begin{cases}x&:\ x>0\\0&:\ x\leq 0.\end{cases}}$
i interpretar l'exponent com a potència convencional.

## Relacions

* Les funcions exponencial truncades s'utilitzen per la construcció de B-splines.
* $x\mapsto x_{+}^{0}$ és la funció esglaó de Heaviside.
* $\chi _{[a,b)}(x)=(b-x)_{+}^{0}-(a-x)_{+}^{0}$ on $\chi$ és la funció funció indicatriu.
* La funció exponencial truncada és refinable.

## Exemples

La funció exponencial truncada amb l'exponent 0 és una funció esglaó de Heaviside.
    $x_{+}^{0}={\begin{cases}1&:\ x>0\\0&:\ x\leq 0.\end{cases}}$
La funció exponencial truncada amb l'exponent 1 és una funció rampa.
    $x_{+}^{1}={\begin{cases}x&:\ x>0\\0&:\ x\leq 0.\end{cases}}$

## Referències

* ↑ Massopust, Peter. Interpolation and Approximation with Splines and Fractals. Oxford University Press, USA, 2010, p. 46. ISBN 0-19-533654-2.

## Vegeu també

* Parèntesis de Macaulay

## Enllaços externs

* Truncated Power Function on MathWorld (anglès)
# Ch'ol

El ch'ol, és una llengua maia parlada pels chols, que habiten principalment en l'estat mexicà de Chiapas (sobretot en els municipis de Palenque, Tila, Tumbalá, Sabanilla, Salto de Agua, Playas de Catazajá i Yajalón) encara que existeix una comunitat important en el municipi de Balancán a Tabasco.
El grup cholan de la família maia és considerat com un conjunt de llengües bastant conservadores. S'ha sostingut que aquesta llengua, juntament amb el chontal i el ch'ortí, estaria relacionada amb el maia clàssic. S'estan emetent programes de ràdio en ch'ol des de l'emissora XEXPUJ-AM des de Xpujil a Campeche, patrocinada per la CDI.

## Dialectes

* Ch'ol de Tila, parlat per gairebé 44 mil persones, amb un índex de 25% de monolingüisme. Aquesta varietat es parla principalment en el municipi de Tila, a Chiapas.
* Ch'ol de Tumbalá, parlat per 90 mil persones en el municipi de Tumbalá, també a Chiapas. L'índex de monolingüisme dels parlants d'aquesta varietat és de 30% aproximadament.

## Morfologia i sintaxi

El ch'ol, com les altres llengües maies, és una llengua aglutinant, és a dir, que aglutina a un radical (verb, substantiu o adjectiu), marques d'agent (el que realitza l'acció verbal), de subjecte (el posseïdor de l'objecte o relació personal), a través d'un sistema de sufixos i prefixos.

## Numerals

El sistema de numeració ch'ol és vigesimal (es va explicant a partir de múltiples de 20), igual com succeeix amb les altres llengües maies, i en general, amb les altres llengües mesoamericanes. La raó obee al fet que aquestes llengües basen el seu sistema numèric a partir del nombre de dits que posseeix l'ésser humà. Els vint primers nombres són:
    1 jump'ej
    2 cha'p'ej
    3 uxp'ej
    4 chänp'ej
    5 jo'p'ej
    6 wäkp'ej
    7 wukp'ej
    8 waxäkp'ej
    9 bolomp'ej
    10 lujump'ej
    11 junlujump'ej
    12 cha'lujump'ej
    13 uxläjump'e
    14 chänlujump'ej
    15 jo'lujump'ej
    16 wäklujump'ej
    17 wuklujump'ej
    18 waxäklujump'ej
    19 bolomlujump'ej
    20 junk'al

## Referències

* ↑ Lenguas indígenas en riesgo de desparición publicat per l'INALI
* ↑ Houston, S., O. Chinchilla, Stuart D. "The Decipherment of Ancient Maya Writing", U. of Oklahoma Press, 2001.

## Bibliografia

    Aulie, H. Wilbur; and Evelyn W. de Aulie (eds.). Diccionario Ch'ol de Tumbalá, Chiapas, con variaciones dialectales de Tila y Sabanilla (PDF online reproduction). 2005a ed.. Coyoacán, D.F.: Instituto Lingüístico de Verano, 1998. ISBN 968-31-0291-3. OCLC 42692322. (castellà)
    Coon, Jessica. «Complementation in Chol (Mayan): A Theory of Split Ergativity» (electronic version). Massachusetts Institute of Technology, 2010. [Consulta: 15 juliol 2010]. [includes a grammatical sketch of the language]
    Schumann, Otto Gálvez. La lengua Chol de Tila (Chiapas). UNAM, 1973. .
    Warkentin, Viola; and Ruby Scott. Gramática Ch'ol. Summer Institute of Linguistics, 1980.

## Enllaços externs

* Diccionari Ch'ol de Tumabalá amb variacions dialectals de Tila i Sabanilla
* Pàgina Web de la FAMSI
# Villers-la-Ville

«Villers-la-Ville» té aquests significats:
* Villers-la-Ville (Bèlgica), municipi al Brabant Való
* Villers-la-Ville (Alt Saona) municipi a l'Alt Saona (França)
# Gamarús ocel·lat

El gamarús ocel·lat (Strix ocellata) és una espècie d'ocell de la família dels estrígids (Strigidae). Habita els boscos de la major part de l'Índia. El seu estat de conservació es considera de risc mínim.

## Referències

* ↑ «Gamarús ocel·lat». Cercaterm. TERMCAT, Centre de Terminologia. Rev. 12 desembre 2022 (català)
* ↑ «Owls» (en anglès). IOC World Bird List Version 13.1. International Ornithologists' Union, 01-01-2023. [Consulta: 17 gener 2023].
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 262. ISBN 978-84-16728-37-4.
* ↑ BirdLife International. «Mottled Wood-owl. Strix ocellata» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2016. [Consulta: 17 febrer 2023].
# Bec de serra sud-americà

El bec de serra sud-americà (Mergus octosetaceus) és una espècie d'ocell de la família dels anàtids (Anatidae) que habita rius de l'est i sud-est del Brasil i zones limítrofes del Paraguai i l'Argentina.
# Callao (Missouri)

Callao és una població dels Estats Units a l'estat de Missouri. Segons el cens del 2000 tenia 291 habitants.

## Demografia

Segons el cens del 2000, Callao tenia 291 habitants, 117 habitatges, i 78 famílies. La densitat de població era de 224,7 habitants per km².
Dels 117 habitatges en un 24,8% hi vivien nens de menys de 18 anys, en un 55,6% hi vivien parelles casades, en un 7,7% dones solteres, i en un 32,5% no eren unitats familiars. En el 24,8% dels habitatges hi vivien persones soles el 12,8% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,49 i el nombre mitjà de persones que vivien en cada família era de 2,95.
Per edats la població es repartia de la següent manera: un 23,7% tenia menys de 18 anys, un 8,9% entre 18 i 24, un 24,7% entre 25 i 44, un 23,4% de 45 a 60 i un 19,2% 65 anys o més.
L'edat mediana era de 40 anys. Per cada 100 dones de 18 o més anys hi havia 88,1 homes.
La renda mediana per habitatge era de 24.659 $ i la renda mediana per família de 32.813 $. Els homes tenien una renda mediana de 22.500 $ mentre que les dones 15.125 $. La renda per capita de la població era de 12.573 $. Entorn del 18,7% de les famílies i el 26,1% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Callao». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 8 agost 2010].
* ↑ «Geographic Comparison Table- Callao». American Fact Finder. Oficina del Cens dels Estats Units, 12-01-2010. Arxivat de l'original el 2010-08-20. [Consulta: 8 agost 2010].
# José de Espronceda

José de Espronceda i Delgado (Almendralejo, 25 de març de 1808 – Madrid, 23 de maig de 1842) va ser un escriptor del Romanticisme espanyol, alhora que diputat progressista. El seu estil té una forta influència de Lord Byron i es caracteritza pel ritme dels versos, les exclamacions sentimentals i una atmosfera de misteri i exotisme.
Les seves obres més destacades són El estudiante de Salamanca, El Diablo Mundo i Canciones, on recull la seva poesia breu. Dedica les seves composicions a personatges marginals, foscos, que ell lloa com a lliures i vius, oposats a la burgesia que mata l'originalitat de la persona. Les més famoses són les cançons del pirata i la del captaire, que se solen memoritzar a l'educació primària.

## Referències

* ↑ «José de Espronceda». Gran Enciclopèdia Catalana. Barcelona: Grup Enciclopèdia Catalana.
# Amblistegiàcies

Les amblistegiàcies (Amblystegiaceae) són una família de molses de l'ordre Hypnales. En anglès reben el nom comú de "hook moses" (molses ganxudes). Habiten en llocs humits o mesofítics sobre sòls amb el pH bàsic.

## Gèneres

Aquesta família conté 46 gèneres i unes 296 espècies.
* Acrocladium
* Amblystegiella
* Amblystegium
* Apterygium
* Callialaria
* Calliergidium
* Calliergon
* Calliergonella
* Campyliadelphus
* Campylidium
* Campylium
* Chrysohypnum
* Conardia
* Cratoneuron
* Cratoneuropsis
* Donrichardsia
* Drepanocladus
* Hamatocaulis
* Hygroamblystegium
* Hygrohypnum
* Hypnites
* Koponenia
* Leptodictyum
* Limprichtia
* Loeskypnum
* Ochyraea
* Orthotheciella
* Palustriella
* Platydictya
* Platyhypnum
* Platylomella
* Pseudoamblystegium
* Pseudocalliergon
* Pseudocampylium
* Pseudohygrohypnum
* Richardsiopsis
* Sanionia
* Sarmentypnum
* Sasaokaea
* Sciaromiella
* Sciaromiopsis
* Scorpidium
* Serpoleskea
* Straminergon
* Vittia
* Warnstorfia

## Referències

* Watson, L., and Dallwitz, M.J. 2005 onwards. The moss families of the British Isles. Version: 21st June 2009.
* http://www.theplantlist.org/browse/B/Amblystegiaceae/
# Jaime Botín-Sanz de Sautuola García de los Ríos

Jaime Botín-Sanz de Sautuola García de los Ríos (Santander, 20 d'abril de 1936 - Santander, 15 d'agost de 2024) fou un banquer espanyol.

## Biografia

Fou fill d'Emilio Botín-Sanz de Sautuola López, net d'Emilio Botín López, nebot de Marcelino Botín López, i germà d'Emilio Botín, familiars que van ocupar la presidència del Banco de Santander. Va estar casat amb Belén Naveda Agüero.
Va estudiar al Col·legi de la Inmaculada (Gijón), de la Companyia de Jesús (promoció de 1952), juntament amb el seu germà Emilio i és llicenciat en Dret i Econòmiques per la Universitat de Deusto.
Jaime Botín ingressà en 1957 en el Banco Santander, esdevenint-ne vicepresident primer en 1999. El 26 de juliol de 2004 abandonà el càrrec, i fou substituït per Fernando de Asúa Álvarez.
El juliol del 1957 va ser nomenat membre del Consell d'Administració de FASA Renault, en representació del Banco de Santander.
Jaime Botín també va ser president de Bankinter entre 1986 i març de 2002. En aquesta entitat havia estat conseller director general des de la seva fundació en 1965, i conseller delegat des de 1977 fins a 1986. En l'actualitat n'és el màxim accionista, amb el 23,871% de les accions.

### Condemna

El gener de 2020 va ser condemnat a 18 mesos de presó i una multa de 52,4 milions d'euros per haver intentat treure de l'estat espanyol un quadre de Pablo Picasso sense el permís del Ministeri de Cultura.
El jutjat penal 27 de Madrid va considerar Botín culpable d'un delicte de contraban de béns culturals. La sentència apuntava que l'expresident de Bankinter volia vendre el picasso "Cap de dona jove" al Regne Unit, malgrat ser "plenament conscient" que el govern espanyol l'hi havia prohibit. La multa que a pagar per Botín, de 52,4 milions, era el doble del valor de taxació de l'obra pictòrica.

## Referències

* ↑ Terceiro, Jaime. «Jaime Botín, el banquero culto y liberal» (en castellà). El País, 17-08-2024. [Consulta: 18 agost 2024].
* ↑ El País -Personajes-
* ↑ El País 27-07-2004
* ↑ Expansión 03-01-2011
* ↑ «18 mesos de presó i 52 milions de multa per a Jaime Botín per contraban d'un picasso». 324.cat, 17-01-2020 [Consulta: 17 gener 2020].
# Falcao

Falcao és el nom dels següents personatges:
* Paulo Roberto Falcão, futbolista brasiler
* Radamel Falcao García Zárate, futbolista colombià
# Hélder Câmara

Dom Hélder Câmara Pessoa (Fortaleza, 7 de febrer de 1909 - Recife, 27 d'agost de 1999) fou un religiós brasiler, arquebisbe catòlic d'Olinda i Recife.
Era conegut com el "bisbe de Corum" i va prendre una posició clara amb els pobres urbans. Es va retirar com a arquebisbe el 1985, i va viure per veure com moltes de les seves reformes les va desfer el seu successor, Jose Cardoso Sobrinho.
El 1959 va fundar el Banco da Providência, a Rio de Janeiro, una organització filantròpica que encara existeix i lluita contra la pobresa i les injustícies socials.
Ell és famós per dir: "Quan dono menjar als pobres, em diuen sant. Quan pregunto per què són pobres, em diuen comunista".
Espiral de Violència (1971), és un llibret que va ser escrit en el moment de la guerra del Vietnam. No solament es distingeix per la forma en què es vincula la injustícia estructural (nivell 1 de la violència) amb l'escalada de rebel·lió (nivell 2 de la violència) i la reacció repressiva (nivell 3 la violència), sinó també per la forma en què Camara fa una crida als joves de tot el món a prendre mesures per trencar l'espiral a la qual els seus grans en són sovint addictes.
El 1973, va ser nominat per al Premi Nobel de la Pau per l'American Friends Service Committee (AFSC). El 1975 va ser guardonat amb el Premi Pacem in Terris.

## Referències

* ↑ 'Bishop of the slums'
* ↑ "Quando dou comida aos pobres chamam-me de santo. Quando pergunto por que eles são pobres chamam-me de comunista." - citat en "Helder, o dom: uma vida que marcou os rumos da Igreja no Brasil" - Page 53, by Zildo Rocha - Published by Editora Vozes, 2000, ISBN 85-326-2213-5, 9788532622136 - 208 pags
* ↑ «AFSC's Past Nobel Nominations». Arxivat de l'original el 2008-08-15. [Consulta: 14 maig 2011].
# Bec de tenalles asiàtic

El bec de tenalles asiàtic (Anastomus oscitans) és un gran ocell camallarg de la família dels cicònids (Ciconiidae) que hom pot trobar en llacs, aiguamolls i camps negats, a terres baixes del Pakistan, l'Índia, Sri Lanka, Bangladesh, Myanmar, Tailàndia, Cambodja i sud del Vietnam.
És una cigonya relativament petita que fa uns 68 cm de llargària. De color general blanc a excepció de les plomes de vol, negres. Potes vermelles i bec gris, amb la forma característica del gènere Anastomus, amb les dues mandíbules corvades, que no fan contacte excepte en la punta.
Fa el niu prop de zones humides, amb trossos de fusta, on pon 2 – 6 ous.
S'alimenta de mol·luscs, granotes i grans insectes.

## Referències

* ↑ Comissió dels Noms dels Ocells en Català. Diccionari dels ocells del món: Ocells no passeriformes. Termcat
# Nambatingue Toko

Nambatingue Toko (N'Djamena, 21 d'agost de 1952), nom compert Nambatingue Tokomon Dieudonné, és un exfutbolista txadià de les dècades de 1970 i 1980.
Pel que fa a clubs, jugà tota la seva carrera a França, a clubs com OGC Nice i Paris Saint-Germain FC. Un cop retirat fou entrenador a França.

## Referències

* ↑ RC Paris Profile
* ↑ RC Strasbourg Profile
# José de Ezpeleta y Veira de Galdeano

José Ezpeleta y Galdeano (Pamplona, 1740 - Madrid, 1823), primer comte d'Ezpeleta de Beire, fou un militar espanyol. Va participar en les campanyes de Portugal i Alger, el setge de Gibraltar i durant la Guerra d'Independència dels Estats Units va participar en presa de Mobile i Pensacola.
Governador de Cuba entre 1785 i 1789, quan fou nomenat virrei de Nova Granada, càrrec en el qual restà fins al 1797. President del Consell de Castella, fou nomenat Capità General de Catalunya el 14 de febrer de 1808 i l'ocupà fins al 13 de setembre de 1808, durant la Guerra del Francès. Empresonat l'abril de 1809, fou dut a França i alliberat en acabar la guerra el 1814. Fou nomenat Capità General de Navarra amb el retorn de Ferran VII d'Espanya. Va restaurar el funcionament de les institucions del Regne de Navarra, que s'havien vist seriosament alterades per l'ocupació francesa.
Va haver de fer front a la revolta de Francisco Espoz y Mina i a les repercussions locals d'altres conspiracions de l'època, com la del Triangle. En 1820, la revolució liberal també va triomfar a la ciutat de Pamplona i Ezpeleta va ser substituït per Espoz y Mina. En 1822 se li va exigir traslladar-se a Sevilla, però per l'avançat de la seva edat i la seva mala salut va ser finalment destinat a Valladolid. La restauració absolutista el va sorprendre a la casa de la seva filla a Santo Domingo de la Calçada, de camí cap a la capital castellana. El juliol del 1823 va ser reposat en el virregnat de Navarra i al novembre d'aquest mateix any moria a Pamplona, als 84 anys.

## Bibliografia

* Gustau Adzerias i Causi, Forces enfrontades en la Guerra del Francès (1808-1814)
* Biblioteca Luis Ángel Arango, [José de Ezpeleta http://www.lablaa.org/blaavirtual/biografias/ezpejose.htm] (castellà)
# Falca (publicitat)

Una falca és una forma radiofònica en la qual es transmet un missatge sense presentar-se a si mateixa, sinó que va integrada en altres formats, en ser clar amb el seu contingut. Per exemple, un reportatge dins d'una crònica com il·lustració d'una taula rodona o un espot publicitari després d'una cançó en una emissió radiofònica. En principi no ha de tenir una durada major d'un minut i sol ser la forma més habitual d'introduir la publicitat en un mitjà radiofònic. Les principals característiques de la falca són: que és clara, breu i concreta. Per això podem fer servir la fórmula: "PROBLEMA CONCRET-SOLUCIÓ CONCRETA"

## Vegeu també

* Eslògan
* Frase ganxo
# Elizabeth May McClintock

Elizabeth May McClintock (Los Angeles, 1912 – Santa Rosa (Califòrnia), 2004) va ser una botànica estatunidenca.

## Biografia

Per bé que nascuda a Los Angeles, cresqué vora les muntanyes Sant Jacinto. Es titulà per la universitat de Califòrnia, Los Angeles i obtingué un doctorat en botànica per la universitat de Michigan. S'especialitzà en taxonomia i distribució de les plantes amb flors, i es concentrà en les natives de Califòrnia. Estudià les plantes invasores del seu estat natal, i aplegà informació sobre la toxicitat de les plantes verinoses que s'hi feien.
Treballà com a botànica de l'herbari de la universitat de Califòrnia-Los Angeles del 1941 al 1947. Del 1949 fins a la jubilació el 1977 va ser conservadora del Departament de Botànica de l'Acadèmia Californiana de Ciències, i compaginà aquesta feina amb les d'Associada de l'herbari de la Universitat de Califòrnia, Berkeley i la de col·laboradora en The Jepson Manual (una guia per amb les claus per identificar les diverses espècies de plantes vasculars de l'estat americà).
Combaté, amb èxit, la proposta de fer la "Panhandle Freeway" (una nova autopista que hagués trinxat un parc de San Francisco (anys 60) i defensà la rara tanarida de les dunes. La doctora Elizabeth McClintock morí a la "Hanna-Honeycomb House" quan tenia 92 anys.

## Referències

* Richard G. Turner jr., ed. Trees of Golden Gate Park and San Francisco Berkeley: Heyday Books, 2001 ISBN 1-890771-28-7
* ↑ Es poden consultar els tàxons descrits per aquest autor a International Plant Names Index (anglès)
# Namara

Namara fou una localitat de la Síria del sud al nord-est del Djebel Drus, a la vall del uadi l-Sham. Era una etapa en la ruta entre Tadmur i Bosrà o més al sud. Estava a la confluència del uadi l-Sawt i fou un fort romà amb una torre de vigilància; aquestes torres permetien una comunicació ràpida per mitjà de senyals òptics amb altres posicions no gaire allunyades.
Al segle ii els romans van controlar Batanea la població de la qual (àrab nabatea) va esdevenir tributària. El control estava assegurat per la Legio III Cyrenaica, aquarterada a Bosra que incloïa unitats de meharistes (dromedaris) reclutats a la mateixa regió. Al segle iv fou abandonada pels romans com ho prova l'existència de la tomba del rei làkhmida Imru-al-Qays a la proximitat. Després de la batalla d'Adjnadayn, en què els romans d'Orient foren derrotats pels musulmans, aquests van ocupar el Hawran. Dos anys després amb la victòria del general Khàlid ibn al-Walid a la batalla del Yarmuk, Namara va passar a formar part del jund (districte) de Damasc.
La inscripció de Namara, trobada en aquest lloc, té importància lingüística i històrica. Fou descoberta l'abril de 1901 pels francesos Rene Dussaud i F. Macler, a 60 km al sud-est de Damasc i a l'est de la mar de Galilea. Es va trobar un mausoleu que va resultar el d'Imru-al-Qays el segon rei dels làkhmides que en aquest temps eren aliats romans però més tard es van traslladar més a l'est i foren vassalls perses. La inscripció esmenta diversos fets de la vida del rei i dona la data de la seva mort.
La inscripció diu: "Aquesta és la tomba d'Amru l-Qais, fill d'Amr, rei de tots els àrabs, el que va cenyir la diadema (al-tadj), va sotmetre als Banu Asad i als Nizar i els seus reis, va derrotar a Ma[dh]hij, fins al dia que va anar a atacar Najran, vila de Shamir, el que va sotmetre a la tribu de Ma'add, el que va repartir entre els seus fills les tribus i les va repartir entre preses i romans. Cap rei no ha arribat a la seva gloria fins avui. Va morir l'any 233 el dia 7 de Kesloul (7 de desembre). Que la felicitat arribi a la seva posteritat".

## Referències

* ↑ Erhardt, Marianne. Christ in Christian Tradition (en anglès). Oxford University Press, 2013, p. 204. ISBN 0199212880.
* ↑ tribu dels Nizar
* ↑ Era nabatea de Bosra equivalent al 328
* ↑ Rene Dussaud, La Penetration des arabes en Syrie avant l'Islam (Paris: n.p., 1955), 64. Quoted in James Bellamy, "A New Reading of the Namarah Inscription," Journal of the American Oriental Society 105.1 (1985): 34.

## Bibliografia

* Terri DeYoung, Arabic Language & Middle East/North African Cultural Studies. General Introduction, 1999
# Fuensanta

«Fuensanta o la Fuensanta» té aquests significats:
* Acció de la Fuensanta, batalla de la guerra del francès
* Toponímia:
** Fuensanta (Albacete), municipi al nord de la província d'Albacete
** Fuensanta de Martos, municipi a l'àrea metropolitana de Jaén (Andalusia).
** Santuari de la Verge de la Fuensanta de Múrcia
** Santuari de la Fuensanta de Villel de Villel
** La Fuensanta o La Fontsanta, barri de la ciutat de València
# Cholius

Cholius és un gènere d'arnes de la família Crambidae.

## Taxonomia

* Cholius leucopeplalis (Hampson, 1900)
* Cholius luteolaris (Scopoli, 1772)

## Referències

* ↑ «GlobIZ search». [Consulta: 23 desembre 2018].
# Fermentació butírica

La fermentació butírica és un tipus fermentació en la qual es produeix àcid butíric per part de certs bacteris anaerobis que actuen sobre substàncies orgàniques com la mantega (Butyrum en llatí) d'on prové el nom de butírica;ocorre en la putrefacció i en la digestió dels mamífers herbívors. Aquest procés va ser descobert per Louis Pasteur el 1861.
Es produeix a partir de la lactosa o de l'àcid làctic amb formació d'àcid butíric i gas. És característica de bacteris del gènere Clostridium i es caracteritza pel sorgiment d'olors pútrids i desagradables com el de la mantega rància.